KIRJALLINEN KYSYMYS E-3271/98

esittäjä(t): Undine-Uta Bloch von Blottnitz (V) komissiolle

(30. lokakuuta 1998)

Aihe: EU-tuet ja ydinalan turvallisuuden parantaminen KIE-maissa

Vastauksissa kirjallisiin kysymyksiin E-2488/98, E-2489/98 ja E-2490/90(1) komissio pyrki selvittämään ydinalaa koskevien EU:n tukien tuloksia KIE-maissa. Valitettavasti asian käsittelyssä ei perehdytä riittävästi kysymyksiin, joissa pyydetään yksityiskohtaista tietoa eri aihealueista.

Siksi kysyn vielä tähän liittyen:

1. Pitääkö komissio PHARE- ja TACIS-ohjelmien ydinalaa koskevien osien henkilöstömäärää riittävänä? Kuinka monta komission työntekijää on kussakin tehtävässä?

2. Millaisia tutkimuksia (otsikko, asiakirjan numero) komissio on suorittanut tai teettänyt arvioidakseen EU:n ydinalan tukien onnistumista ja/tai epäonnistumista Keski- ja Itä-Euroopassa?

3. Milloin komissio asettaa nämä tutkimukset Euroopan parlamentin käyttöön tai missä näihin tutkimuksiin voi tutustua?

4. Millaisilla summilla Euroopan unioni on tähän mennessä rahoittanut KIE-maita näiden ydinalan parantamiseksi ja miten summat jakautuvat konkreettisille avustushankkeille kuten paikalla tehtäville tutkimuksille, joita länsieurooppalaiset konsulttiyritykset suorittavat?

Komission jäsenen Hans van den Broekinkomission puolesta antama vastaus

(18. joulukuuta 1998)

Komissio katsoo, että ydinturvallisuusohjelmien hallintoon osoitetut varat ovat olleet riittämättömät. Talousarviot ovat jatkuvasti kasvaneet vuoden 1990 jälkeen, mutta tähän tarkoitukseen soveltuvat varat eivät kuitenkaan ole kasvaneet. Tämän vuoksi henkilöstöä on jatkuvasti liian vähän. Tällä hetkellä pääosaston IA (Ulkosuhteet: Eurooppa ja uudet itsenäiset valtiot, yhteinen ulko- ja turvallisuuspolitiikka, ulkomaanedustus) ja yhteisen ulkomaansuhteiden toimialan ydinturvallisuusasioita käsittelevissä yksiköissä on 14 A- ja B-palkkaluokan toimihenkilöä (virkamiehiä ja muuta henkilöstöä). Ohjelmiin ovat osallistuneet myös seuraavat pääosastot: IX - Ympäristö, ydinturvallisuus ja väestönsuojelu, XII - Tiede, tutkimus ja kehitys sekä XVII - Energia. Komission Yhteinen tutkimuskeskus (YTK) on entistä enemmän mukana ohjelman täytäntöönpanossa. Myös Moskovassa ja Kievissä sijaitsevista edustustoista saadaan jonkin verran tukea.

Komissio antoi vuonna 1996 kolmelle riippumattomalle ydinturvallisuusasiantuntijalle tehtäväksi laatia arvion Itä-Euroopan ydinvoimaloiden nykytilasta ja esittää ehdotuksia turvallisuuden parantamista edistävien yhteisön toimien tulevaisuuden suuntaviivoista. Komission vuonna 1997 julkaisemaan Tacis-ohjelman välivaiheen arviointiin, joka on lähetetty suoraan arvoisalle parlamentin jäsenelle sekä parlamentin pääsihteeristöön, sisältyy arvio ydinturvallisuusohjelmasta. Korkean tason asiantuntijoista koostuva riippumaton ryhmä, jonka puheenjohtajana oli Yhteisen tutkimuskeskuksen entinen pääjohtaja, laati äskettäin kertomuksen, jonka nimi on "Nuclear Safety in Central and Eastern Europe and in the New Independent States - A Strategic View for the Future of the European Union's Phare and Tacis Programmes"(2) (Ydinturvallisuus Keski- ja Itä-Euroopassa ja uusissa itsenäisissä valtioissa - strateginen kuvaus Euroopan unionin Phare- ja Tacis-ohjelmien tulevaisuuden kehityksestä). Kertomuksessa esitetään kattava kuvaus ohjelmista ja tehdään niiden tulevaisuutta koskevia ehdotuksia. Se ei välttämättä kaikilta osin vastaa komission kantaa. Kertomus on toimitettu parlamentille.

Pyydetyt maksusitoumuksia koskevat tiedot sisältyvät komission parlamentille antamaan tiedonantoon ydinalaan liittyvästä toiminnasta jäsenyyttä hakeneissa Keski- ja Itä-Euroopan maissa sekä uusissa itsenäisissä valtioissa(3).

(1) EYVL C 135, 14.5.1999, s. 63.

(2) http://europa.eu.int/comm/dg1a/nss/index.htm.

(3) KOM(98) 134.